SET ร่วง 20 จุด หลังตัวเลขส่งออกติดลบ-ดัชนีเสี่ยงรูดยาวแตะ 1,400 จุด
SET ท้ายภาคเช้าร่วง 20 จุด ณ เวลา 12.05 น. ดัชนีอยู่ที่ 1,417.22 จุด ลบ 20.86 จุด หรือ 1.45% มูลค่าซื้อขายโดยรวม 16,030.73 ลบ. หลังยอดส่งออกเดือน มิ.ย.58 ติดลบต่อเนื่อง
27 ก.ค. 2558

SET ท้ายภาคเช้า (27 ก.ค.) ร่วง 20 จุด ณ เวลา 12.05 น. ดัชนีอยู่ที่ 1,417.22 จุด ลบ 20.86 จุด หรือ 1.45% มูลค่าซื้อขายโดยรวม 16,030.73 ลบ. หลังยอดส่งออกเดือน มิ.ย.58 ติดลบต่อเนื่อง 6 เดือน-นำเข้าติดลบ 0.21%
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ปรับตัวลงกว่า 10 จุด เป็นไปตามตลาดหุ้นอื่นในภูมิภาคเอเชียที่ต่างปรับตัวลงกันทั่วหน้าก่อนการประชุมธนาคารกลางสหรัฐฯ (FED) ในช่วงกลางสัปดาห์นี้
นอกจากนี้ ตลาดยังไม่มีปัจจัยบวกใหม่เข้ามาทำให้ยังคงปรับตัวลงต่อเนื่อง จนหลุด Low เดิมที่ 1,433 จุด และมีการทำ Low ใหม่ จึงทำให้นักลงทุนชะลอการลงทุนไปก่อน อีกทั้งในสัปดาห์นี้ก็จะมีวันหยุดทำการในระหว่างสัปดาห์ด้วย ดังนั้น ตลาดคงจะเป็นลักษณะของการแกว่งไซต์เวย์ และซึมตัว พร้อมให้แนวรับ 1,422 จุด ส่วนแนวต้าน 1,450 จุด
ด้าน บล.เคจีไอ (ประเทศไทย) ระบุในบทวิเคราะห์ (27 ก.ค.) ว่า ทิศทางตลาดหุ้นวันนี้ลบต่อ แต่คาดทางลงจะจำกัดแถว 1,400 ต้นๆ สำหรับระดับ downside ของดัชนีนั้น คงมุมมองที่ 1,407 จุด (อิง PE 16.0 เท่าบน EPS คำนวณสิ้นไตรมาส 3/58 ที่ 88.0 จุด)